text: Koncert for enlige og gamle
  16 september 2012 kl. 09.47
  En privatmand fra Aabenraa inviterer søndag enlige, handicappede og ældre til gratis koncert i Sønderjyllandshallen. Det har han gjort hvert år gennem 13 år - og for helt egen regning.
  Manden er Christian Panbo - han er selvstændig erhvervsdrivende - sælger bjælkehuse - men er også byrådsmedlem for Socialdemokraterne i Aabenraa.
  Christian Panbo er en usædvanlig mand. Han elsker kunst og har brugt store summer på værker lavet af Guldaldermalere og Dronning Margrethe. Han er en stor vinkender og livsnyder, men har samtidig altid haft samfundets svageste med i sin gøren og laden.
  F.eks. ønskede han sig penge til sin 70-års føsdselsdag, men blot for at give hele beløbet videre til den lokale julehjælp "Et hjerte for alle".
  Og så har han altså også inviteret enlige, handicappede og ældre til gratis koncert - i år for 14. gang.
  